
הכנסת העשרים
מושב שני
פרוטוקול מס' 78
מישיבת ועדת החוץ והביטחון
יום רביעי, י"ג באדר ב התשע"ו (23 במרץ 2016), שעה 9:15
סדר היום:
הצעת חוק הפיקוח על יצוא ביטחוני (תיקון), התשע"ו-2016
נכחו:

חברי הוועדה: 
צחי הנגבי – היו"ר
עמר בר לב
ענת ברקו

מרדכי יוגב
שלי יחימוביץ
מיכל רוזין
מוזמנים: 
אריאלה קלעי

–
ר' תחום חקיקה, משרד המשפטים
עומר בבלי

–
עוזר ראשי לס' א' ליועמ"ש למבצעים נכסים ובינוי, משרד הביטחון
לרשימת השדלנים שנכחו בדיון – ראו בקישור זה.

ייעוץ משפטי: 

מירי פרנקל-שור
עידו בן יצחק
רועי שליים

מנהל הוועדה:
שמואל לטקו
רישום פרלמנטרי:
יפה קרינצה
הצעת חוק הפיקוח על יצוא ביטחוני (תיקון), התשע"ו-2016,  מ/922
היו"ר צחי הנגבי:
בוקר טוב, אני פותח את הישיבה. אנחנו פותחים בנושא שאושר לנו ביום שני. 
מירי פרנקל-שור:
לשם הסדר והפרוטוקול נסביר את השתלשלות העניינים. ביום רביעי שעבר, 16 במרץ, אישרה ועדת החוץ והביטחון את הצעת חוק הפיקוח על יצוא ביטחוני (תיקון), התשע"ו-2016, לקריאה שניה ושלישית. הנחנו את הצעת החוק באותו יום. במהלך הכנת הנאום התעוררה אצלי שאלה, והשאלה היא כזו: ביקשה הממשלה לשנות את הגדרת הרשות המוסמכת בחוק הפיקוח על יצוא ביטחוני כך שמנכ"ל משרד הביטחון יוכל להסמיך עובד נוסף על מנת לתת רישיונות, אבל אותו עובד לא היה אמור להיות מוסמך לתת קנסות אזרחיים ועיצומים כספיים. כשבדקתי את הנוסח עוד פעם, הסתבר לי שהנוסח שהציעה הממשלה שולל ממנכ"ל משרד הביטחון את הסמכות של מנכ"ל משרד הביטחון להטיל עיצומים כספיים. בבירור שערכתי עם משרד הביטחון התברר שלא זו היתה הכוונה. 
שלי יחימוביץ (המחנה הציוני):
איפה כתוב מה שנאמר עכשיו? לא ראיתי את זה בשום מקום. 

מרדכי יוגב (הבית היהודי):
כתוב, ונאמר שרק לעובד הבכיר הנוסף לא תהיה הסמכות הזו, משתי סיבות: אחת, שלא יהיו שתי אמות מידה; השניה, אמרו שזה דבר מורכב וכבד וטוב שתישאר בידיה הסמכות. 
מירי פרנקל-שור:
נכון, אבל הנוסח שהביאה הממשלה השאיר רק את ראש אגף הפיקוח על הייצוא הביטחוני בסמכות להטיל קנסות אזרחיים ועיצומים כספיים. 

לאור כך ביקשנו למשוך את הצעת החוק מהמליאה ולהחזירה לוועדה, לפי סעיף 89 לתקנון הכנסת, ולתקן את הצעת החוק בהתאם, בנוסח שמונח בפני חברי הוועדה. 
שלי יחימוביץ (המחנה הציוני):
כלומר זה תיקון. וכל המהות של החוק לא עומדת לפנינו עכשיו?

מירי פרנקל-שור:
לא. זה רק הנושא הטכני. נקרא את התיקון. 

עידו בן יצחק:
התיקון של סעיף 2 לחוק הפיקוח על יצוא ביטחוני נוסחו יהיה כך: " בחוק הפיקוח על יצוא ביטחוני, התשס"ז-2007 (להלן – החוק העיקרי), בסעיף 2, בהגדרה "הרשות המוסמכת", אחרי "או חלקו" יבוא "וכן עובד בכיר של האגף האמור שהוא לפחות ראש חטיבה או יחידה מקבילה לה, שהמנהל הכללי הסמיכו כאמור, למעט לעניין פרק ט'".
וסעיפים 6 עד 10 יימחקו. התיקון בהגדרה - -

מירי פרנקל-שור:
- - מביא לידי ביטוי את משמעות הדברים. נמצא פה נציג משרד הביטחון?

עומר בבלי:
כן. ראשית, אנחנו רוצים להודות למחלקה המשפטית – ליועצת המשפטית של הוועדה, כי נפלה טעות בניסוח והכוונה המקורית לא היתה לבטל את היכולת של המנהל הכללי של משרד הביטחון להטיל עיצומים וקנסות. לכן זו מהות התיקון – להשאיר בידיו את הסמכות הזאת. 

היו"ר צחי הנגבי:
מי בעד התיקון? מי נגד?

הצבעה

בעד – פה אחד
נגד – אין
התיקון אושר. 

היו"ר צחי הנגבי:

תודה, אושר. 

מירי פרנקל-שור:
נניח את זה היום כדי שהתיקון יהיה ביום שני. 

היו"ר צחי הנגבי:

תודה, הישיבה נעולה. 

הישיבה ננעלה בשעה 09:30.

